Brahim Izri, ilul di taddart n At Leḥsen, deg lɛeṛc n At Yenni, agezdu n Tizi Wezzu, deg ass n 12 yennayer, aseggas n 1954. Asmi yewweḍ 07 n iseggasen deg tudert-is, yevda yetturar s snitra. D win ilemden aẓawan di zzawiya n jeddi-s Lḥaǧ Belqasem.
Avrid n ccna
Asmi yekcem ɣer tesnawit n Larevɛa n At Yiraten, yezga yeddukkul netta d Ɛaziz Berahma akked Nayt Ɛebdeleaziz, dɣa din i d-snulfan agraw n ccna, iwemi fkan isem « IGUDAR ».
Di tallit-nni aṭas n yigrawen n ccna tamḥaddit i yellan, zgan d amennuɣ ɣef tnekkit d yidles Amaziɣ, gar-asen : Isulas, Imaziɣen Imula, Les Abranis, Inaṣliyen, d wiyaḍ.
Brahim Izri d win i yefkan afus n tallelt i waṭas n yicennayen n teqvaylit, yella d afus ayeffus n Yidir, send ad ikemmel ccna i yiman-is.
Deg yiseggasen n 70, mmi-s n At Leḥsen yewwi avrid ɣer yinig, d tuffɣa-ines tamenzut ɣer tmurt n Fransa, anda ggten yiminigen Iqvayliyen. Dinna tettunefk-as tegnit yemlal d waṭas n yicennayen. Yezga yekkat snitra i Yidir, Lewnis At Mengellat akked Feṛḥat Imaziɣen Imula.
Syinn akkin yuɣal ula d netta icennu, ur yeqqim ara kan d amẓawan, yerna yesselmed timsirin n uẓawan. Akken-nni almi d aseggas n 1980, yekcem s astudyu yevda asekles.
Tasfift-is tamenzut teffeɣ-d deg 1981. Seg yimir-nni ur yeḥvis ccna. Iteddu sya ɣer da, yecna d waṭas n yinaẓuren, yexdem aṭas n yivarazen{concerts}. Deg useggas n 1999 Brahim yecna akked Yidir d Maxime Le Forestier, tizlit-nni « Tizi Wezzu ».
Deg tefsut taverkant
Deg tefsut taverkant n tmurt Taqvaylit (seg yevrir 2001), Brahim Izri yunef i ccna, yewwi avrid n umennuɣ asertan, yefren annar, am netta am tugget n Iqvayliyen. Yemmuɣnes deg umussu aɣerman n Leɛṛac. Yerna d win yefkan akud-is d tezmert-is i tallelt n yilmeẓyen i d-yeffɣen mgal tusḍa n udavu azzayri.
Tamettant-ines
Brahim Izri testeqsa-d ɣur-s lmut deg ass n 03 yennayer 2005, ɣef tudert n 51 d aseggas, yemmut deg sbiṭaṛ n « Hôtel Dieu » di Lpari. Ssebba n lmut-is d yiwen n waṭṭan n diri i t-yeṭṭfen deg useggas n 2002. Yezga yeqqaz deg-s irennu, almi yegla yis-s.
Tisfifin i d-yessuffeɣ :
- 1981 : Sacrifice pour un enfant ;
- 1983 : L’Enfant de la terre ;
- 1984 : D acu-iyi ;
- 1986 : Ala, ala ;
- 1988 : D ifrax i nella ;
- 1995 : A lbudala.
Send ad yemmet, Brahim yekfa asekles n tesfift-ines taneggarut, yeǧǧa-tt-id d agerruj i Yiqvayliyen d Teqvayliyin, d acu kan mazal-itt ar ass-a ur d-teffiɣ ara, tettraǧu ass-is.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn fra_Latn kab_Latn sag_Latn kab_Latn xho_Latn kab_Latn